# José Manuel Vela Bargues

José Manuel Vela Bargues (València, 1962 - 2022) fou un economista valencià, catedràtic i professor universitari, que va ser conseller d'Hisenda i Administració Pública de la Generalitat Valenciana (2011 - 2012) fins que dimití per la seua implicació en un cas de corrupció política.

## Biografia

José Manuel Vela era llicenciat en Ciències Econòmiques i Empresarials (1986) per la Universitat de València, on també es doctorà el 1990 obtenint premi extraordinari. Vela sigué professor en les universitats de València i Jaume I de Castelló. També ostentà càrrecs de responsabilitat universitària: a la de València va ser secretari del Departament d'Economia Financera i Comptabilitat, vicedegà de la Facultat de Ciències Econòmiques i Empresarials i director del Departament de Direcció d'Empreses. A la Universitat Jaume I de Castelló fou director del Departament de Finances i Comptabilitat i vicerector. A més, també fou catedràtic d'Economia Financera i comptabilitat de la Universitat Politècnica de València.
A l'administració pública va ocupar diversos càrrecs com el de director de l'Institut Valencià d'Estadística, director General d'Economia, subsecretari de Política Pressupostària i Tresor de la Generalitat Valenciana i secretari autonòmic d'Economia i Pressupostos. El 2011, el president Francisco Camps li encomanà la conselleria d'Hisenda i Administració Pública per tal d'alleugerir el deute de la Generalitat Valenciana.
La seua etapa a la Conselleria va estar marcada per la greu crisi econòmica que va implicar les grans retallades en serveis públics, la reducció dels salaris públics del personal funcionari de la Generalitat o la reestructuració i tancament d'empreses i institucions públiques valencianes.

## Corrupció política

El 21 de novembre de 2012 diferents mitjans de comunicació van publicar que, durant un ple de les Corts Valencianes, el conseller José Manuel Vela Bargues havia entregat un informe elaborat per la Intervenció General de la Generalitat i destinat al jutjat que instrueix el cas Cooperació a una de les parts del procés judicial, concretament al diputat autonòmic (exsíndic del grup parlamentari del Partit Popular i exconseller de Solidaritat i Ciutadania) Rafael Blasco Castany, imputat pels delictes de frau de subvencions, prevaricació, suborn, tràfic d'influències, malversació de cabals públics i falsedat documental. La jutge d'instrucció del cas Cooperació, la magistrada del Tribunal Superior de Justícia de la Comunitat Valenciana María Pía Calderón, ha ordenat la Fiscalia que investigue els fets, que podrien ser constitutius de delicte de revelació de secrets. La Conselleria d'Hisenda i Administració Pública ha emès un comunicat negant els fets. Els grups polítics de l'oposició han demanat la seua dimissió.
El 28 de novembre de 2012, la Fiscalia denuncia el conseller José Manuel Vela Bargues pel presumpte delicte de revelació de secrets davant el Tribunal Superior de Justícia de la Comunitat Valenciana. Juntament amb el conseller José Manuel Vela Bargues, també és denunciat Salvador Hernándiz García, l'interventor general de la Generalitat Valenciana, i els presumptes delictes que es denuncien són revelació de secrets, infidelitat en la custòdia de documents i encobriment.
El 29 de novembre de 2012, el Tribunal Superior de Justícia de la Comunitat Valenciana admet a tràmit la denúncia de la Fiscalia i nomena com a jutge instructor de la causa al magistrat José Flors Maties.
El 30 de novembre de 2012, el conseller José Manuel Vela Bargues dimiteix com a Conseller d'Hisenda i Administració Pública de la Generalitat Valenciana. Hores després és imputat pel jutge instructor de la causa, el magistrat José Flors Maties, pel presumptes delictes de revelació de secrets, infidelitat en la custòdia de documents i encobriment. Finalment, el cas fou arxivat.

## Referències

* ↑ S.L, EDICIONES PLAZA. «Los ingresos y la incidencia de covid se duplican en un mes en la Comunitat Valenciana» (en castellà). [Consulta: 17 juliol 2022].
* ↑ J. García Gómez. «Vela facilita a Blasco un informe del interventor para el juez del caso ONG». Levante-EMV, 21-11-2012.
* ↑ «¿Filtró un consejero valenciano del PP un informe confidencial a su compañero imputado Blasco?». El Plural, 21-11-2012. Arxivat de l'original el 2012-11-27. [Consulta: 23 novembre 2012].
* ↑ J. Ferrandis, I. Zafra. «La juez pide investigar al consejero Vela por supuesta revelación de secretos». El País, 21-11-2012.
* ↑ N. Iglesias, S. Pitarch, J. G. G. «La juez pide investigar la filtración del informe de Vela a Blasco». Información, 22-11-2012.
* ↑ J. García Gómez. «La juez pide al fiscal que indague sobre la filtración de Vela a Blasco por si hay delito». Levante-EMV, 22-11-2012.
* ↑ «Hacienda niega que Vela facilitara a Blasco ningún informe del 'caso Cooperación'». El Mundo, 21-11-2012.
* ↑ «Piden la dimisión del conseller Vela por la presunta filtración a Blasco de un informe de ayudas a ONG». La Vanguardia, 21-11-2012.
* ↑ J. E. Tur. «Una posible filtración pone en duda la intención del Consell en su personación en el 'caso Cooperación'». El Diario, 22-11-2012.
* ↑ A. Beltran, J. Ferrandis. «La oposición carga contra un consejero de Hacienda en trance de ser imputado». El País, 22-11-2012.
* ↑ J. Ferrandis, A. Beltran. «La complicidad de Vela con Blasco paraliza el Consell y tensiona el PP». El País, 22-11-2012.
* ↑ «Alberto Fabra promete colaborar con la Fiscalía tras conocer su denuncia contra Vela». El Mundo, 28-11-2012.
* ↑ «La Fiscalía denuncia a Vela por revelación de secretos». El País, 28-11-2012.
* 1 2 I. Zafra. «El TSJ investiga al consejero de Hacienda por revelación de secretos». El País, 29-11-2012.
* ↑ R. Ferrando. «El TSJ investiga al conseller Vela y al interventor por tres delitos tras la filtración a Rafael Blasco». Levante-EMV, 30-11-2012.
* ↑ «Dimiteix el conseller d'Hisenda valencià just abans de ser imputat per la filtració del "cas Cooperació"». 324, 30-11-2012.
* ↑ «Dimiteix el conseller d'Hisenda valencià per la filtració de l'informe del cas Cooperació». Ara, 30-11-2012.

## Enllaços externs

* CV a la web de la Conselleria Arxivat 2011-11-04 a Wayback Machine.